ASIAKASRAADIN KOKOUS

Aika ke 3.6.2020 klo 18-20

Paikka Teams-kokous

Paikalla 8 asiakasraatilaista

päiväkodin johtajat/aluevastaavat Johanna Pajunen ja Kati Laaksonen

palvelukoordinaattorit Heli Arnberg ja Sari Koivisto

hankekoordinaattori Sami Talvensola

1. Heli Arnberg toivotti tervetulleeksi Teamsin kautta tapahtuvaan Asiakasraadin kokoukseen.

Asiakasraati on kokoontunut tämän kuluvan lukuvuoden aikana yhteensä 5 kertaa. Koronan vuoksi kaksi tapaamista tänä keväänä jäi väliin. Asiakasraadin historiaa tehtiin pitämällä raati ensimmäistä kertaa Teamsin kautta.

Sivistyslautakunnassa oli 26.5.2020 varhaiskasvatuksen asioina mm. asiakasmaksujen ja palvelusetelin indeksikorotuksen asiat, yksityisen varhaiskasvatuksen palvelusetelin leikkaukseen liittyvä asia sekä yksityisen varhaiskasvatuksen sääntökirjan muutokset ja hyväksyminen.

Jyväskylän kaupungilla on ollut yhteistoimintaneuvottelut ja varhaiskasvatuksen työntekijöillä on lomautuksia kesäkauden aikana.

1. Varhaiskasvatuksen ympäristöohjelma, hankekoordinaattori Sami Talvensola

Sami Talvensola työskentelee Kasvun ja oppimisen palveluiden kehittämistiimin jäsenenä liikkuvan varhaiskasvatuksen ja perusopetuksen asioiden parissa. Asiakasraadin tämänkertainen tapaaminen on kestävän kehityksen ja varhaiskasvatuksen ympäristön asioiden parissa. Jyväskylän Ympäristökäsikirjaa ollaan uusimassa yhdessä varhaiskasvatuksen ja perusopetuksen kanssa.

Esityksen diat:



Asiakasraatilaisten kysymyksiä aiheesta:

Mitä päiväkodin henkilöstö on ollut tästä ohjelmasta mieltä? - Ohjelmat ovat olleet käytössä jo monia vuosia, nyt entiseen ohjelmaan tehdään päivityksiä ja uudistusta. Ensi syksynä aletaan jalkauttamaan uutta ohjelmaa yksiköissä.

Voisi siis olla jo aika sisään ajettua toimintaa? - Kyllä, perusasiat ovat kyllä ja ne on talojen vuosikelloon jo kirjautuneet sisään vakiintuneeksi toiminnaksi. Toki tulee uusia asioita nyt päivityksen yhteydessä ja niitä aletaan nyt jalkauttamaan.

Päiväkodin ympäristövastaavan rooli: onko siitä jotain hyviä käytänteitä tai esimerkkejä, miten se näkyy asiakkaisiin tai perheille päin? - Aktiivinen ympäristövastaava näkyy eniten päiväkodin toiminnassa lasten kanssa, näin hän näkyy perheille eniten. Viestintää ympäristövastaavasta perheiden suuntaan ei ole jollei ole joku työntekijä ollut ulospäin viestinnässä aktiivinen. Paljon on päiväkodeissa muitakin vastuualueita, jotka eivät välttämättä näy perheille päin. Käytännössä ympäristövastaavan rooli päiväkodissa näkyy esim. roskien lajitteluna lapsiryhmissä, ruokahävikkiviikkoina, kestävän kehityksen ohjelman jalkauttamisessa yksikköön ja erilaisten työryhmien työskentelyssä. On esimerkiksi myös laitettu istutuslaatikoita päiväkodin pihaan ja yhdessä päiväkodissa kokeillaan matokompostoria, jonka matoja syötetään ruuantähteillä. Johanna Pajusen mukaan ympäristöasiat ovat lähteneet eskareiden parista aktiivisemmin liikkeelle esimerkiksi Kotimäen päiväkodissa, jossa yksi työntekijä opiskelee ympäristökasvattajaksi ja tuo oppeja omaan ryhmäänsä ja taloonsa. Päiväkodeissa tehtävissä hankinnoissa kestävän kehityksen asiat ovat kilpailutuksen kriteereissä, ympäristöasiat ovat hankintojen tärkeänä kriteerinä.

Varhaiskasvatuksella on päiväkotien lainattavissa esimerkiksi neljä Muksubussia (sähköavusteinen polkupyörä, jonka kyytiin mahtuu 6-8 lasta kyytiin), useita pareja lumikenkiä sekä puolijoukkuetelttoja. Ensi syksylle on toiveissa saada palkattua henkilö, joka alkaisi vetämään luontokoulua varhaiskasvatuksen puolella. Luonto- ja ympäristöliikunnan ja -kasvatuksen puolelle on annettu henkilökunnalle koulutusta ja kannustettu siihen toimintaan. Sami Talvensolan ja päiväkodin johtajien mukaan liikkuminen nämä on lisääntyneet ja luonto- ja ympäristökasvatuksen sen mahdollisuudet on havaittu ja otettu aktiivisemmin käyttöön.

Asiakasraatilaisten mielestä yksityisille toimijoille olisi hyvä ajatus kannustaa heitä tekemään yhteishankintoina lainattavia ulkoliikuntavälineitä ja verkostoitua sillä tavalla.

Maailman koulun matkalaukut menevät ensi syksynä kirjastoon lainattavaksi, tänä talvena ovat kiertäneet päiväkodeissa. Laukut sisältävät valmista materiaalia kunkin laukun aiheeseen liittyen. Laukkuja on 1 kpl/teema. Asiakasraatilaisen mielestä olisi hyvä ajatus saada laukkuja lisää lainattavaksi. Päiväkodin johtajat totesivat, että hyvää materiaalia löytyy paljon ja päiväkodeissa tehdään valintaa mitä otetaan käyttöön minäkin lukuvuonna.

Kuinka paljon tätä integroidaan taidekasvatukseen tai liikuntaan? – Päiväkodin johtajien mukaan paljon tehdään sitä, että integroidaan asioita, otetaan esimerkiksi lukuboksia mukaan metsäretkelle. Varhaiskasvatuksen ympäristökasvatuksessa lähdetään esimerkiksi siitä, että kun pestään kädet, niin otetaan vain yksi paperi, kun piirretään niin tehdään paperi valmiiksi ja kun otetaan ruokaa mietitään annos huomioiden että voi hakea lisää. Liikuntapuolta voi integroida mihin tahansa aihesisältöön, erilaisten liikunnallisten pelien ja leikkien kautta voidaan sisällyttää toimintaan mitä tahansa. Metsäretkellä voi ottaa esimerkiksi matematiikkaa: kerää viisi keppiä, kolme käpyä, laita kepit pituusjärjestykseen. Kasvattajien mielikuvitus on vain rajana mitä voi kehitellä ja yhdistää. Päiväkodin johtaja kertoi esimerkin: yhdenkin kerran luonnossa ihmettelystä asiasta otettiin kuva ja tutkittiin päiväkodilla mikä asia on. Luontomuseonkin kanssa on keskustan päiväkodeista tehty yhteistyötä ja selvitelty yhdessä luonnosta löytyneitä kasveja.

Asiakasraadilta tuli toivetta, että pystyttäisiinkö palaamaan ensi kaudella tähän samaan aiheeseen vielä niin, että Maailman koulun Jyväskylän aluekoordinaattori Heidi Nissinenkin olisi illassa mukana (oli estynyt tulemaan 3.6. asiakasraatiin)? Sami Talvensola sanoi, että tämä on varmasti mahdollista, silloin on myös uudet ympäristökäsikirjat ja ohjelmat, niitä voisi käydä toisessa tapaamisessa läpi myös enemmän käytännön arjen näkökulmasta. Sovittiin, että aihe otetaan uudelleen käsittelyyn Asiakasraadissa ensi toimintakaudella, jolloin voidaan ottaa tarkempaan käsittelyyn päivitetty ja uudistettu Kasvun ja oppimisen ympäristökäsikirja.

1. Ajankohtaisia asioita

Varhaiskasvatuksessa on ollut toukokuussa Korona-rajoitusten väljentyessä paikalla n. 50 % lapsista, kun heitä Korona-rajoitustenaikaan oli paikalla n. 20-25 %. Asiakasraatilaiset kokivat, että poikkeusajan tiedotus on ollut hyvää ja esimerkiksi asiakasmaksuhyvityksistä on tiedotettu hyvin.

Asiakasraatilaisten kysymyksiä poikkeusolojen ajan varhaiskasvatuksesta ja esiopetuksen järjestämisestä: Miten kaupunki on varmistanut, että poissaoleville on ollut tasavertaista yhteydenpito päiväkodeista poikkeusaikana? Erityisesti perheet joissa on kielellistä tai jotain muuta haastetta huolestuttavat. Minkälaista linjausta kaupungin tasolta on annettu poikkeusoloissa esimerkiksi esiopetusikäisen yhteydenottoon? Oliko linjaus että ollaan yhteydessä lapseen tai vanhempaan.

Päiväkodin johtajien mukaan ohjeistus oli, että kaikkiin perheisiin ollaan puhelimitse yhteydessä, monissa puhelussa puhuttiin sekä lapsen että vanhemman kanssa. Tämä käytäntö koski sekä varhaiskasvatuksessa että esiopetuksessa olevia. Varhaiskasvatus- ja esiopetuskeskustelut pidettiin poikkeusolojen aikana puhelimitse tai Teamsin kautta. Laitettiin lähes päivittäin videoita perheille, viikottain vinkkejä tekemiseen. Ohje oli varhaiskasvatuksen johdolta, että yksiköistä tulee olla yhteydessä perheisiin. Yhteydenpitovälineenä sai käyttää esimerkiksi Teamsia, Whatsapp-ryhmää ja videoita. Esiopetukseen jaettiin erilaisia vinkkejä ja esimerkiksi videot olivat sellaisia mitä pystyivät vanhemmat ja lapset toteuttamaan yhdessä. Myös perheet ja lapset ovat tehneet ja lähettäneet videoita ja viestejä päiväkoteihin. Varhaiskasvatuksen erityisopettajat olivat poikkeusaikana aktiivisesti yhteydessä niihin perheisiin joissa tiedettiin olevan haasteita ja perheitä kannustettiin myös olemaan yhteydessä päiväkotiin. Perheiltä tuli kysymyksiä mm. päiväkodin päivärytmistä ja kysytty vinkkiä päivän toimintoihin. Moniammatillisia palavereja on pidettiin myös poikkeusaikana Teamsin välityksellä. Myös tulkki on tarvittaessa ollut mukana keskusteluissa. Päiväkodin johtajista oli harmillista kuulla asiakasraatilaisen kokemus siitä, että saman yksikön sisällä on ollut ryhmäkohtaista erilaisuutta yhteydenpidossa perheisiin, koska ohjeet johdolta yksiköihin ovat olleet kyllä selkeät.

Teamsin kautta käytyihin vasukeskusteluihin on varattu yleensä aikaa 30-45 min, mutta tarpeen mukaan perheelle on varattu enemmänkin aikaa. Kasvattajat tuntevat hyvin perheet ja aikaa pystytään suunnittelemaan perhekohtaisesti tarpeen mukaan. Päiväkodin johtajat kertoivat, että osalle vanhemmista on ollut luontevampaa puhua puhelimen välityksellä kuin kasvokkain. Teamsin kautta käydyt keskustelut ovat olleet osalle vanhemmista sellaisia johon he ovat pystyneet osallistumaan esimerkiksi työpäivän aikana.

Asiakasraatilaisen huoli oli, että vanhempien digitaitojen puute asettaa lapsia eriarvoiseen asemaan. Sama koskee perusopetusta, kun opettajilla on myös eritasoisia digitaitoja. Tilanne tuli hyvin äkkiä keväällä eteen, jatkossa toivotaan, että nimenomaan lapseen oltaisiin päiväkodilta yhteydessä. Toivottiin mietittävän, että voidaanko esimerkiksi tukea Googlemeetin tms kautta lasten välisiä suhteita poikkeustilanteissa (ainakin esiopetusikäisille). Lisäksi asiakasraadista toivotaan, että irrotetaan tarpeeksi henkilökuntaa soittamaan kotona oleville lapsille ja että suunniteltaisiin jatkossa poikkeusolojen aikaista yhteydenpitoa varhaiskasvatuksesta ja esiopetuksesta suunnitelmallisemmin suoraan kotona oleville lapsille ja järjestää heille ryhmämiittejä päivän aikana.

Päiväkodin johtajat kertoivat, että poikkeustilanteen alussa piti ensin selvittää varhaiskasvatuksessa erilaiset tietosuojaan liittyvät asiat ennen kuin pystyttiin ottamaan Whatsapp ja muut vastaavat yhteydenpitoohjelmat käyttöön. Tilanne tuli päälle äkillisesti ja siihen ei pystytty ennakolta varautumaan. Kun rajoitukset tulivat voimaan niin Opetushallitukselta tuli melko nopeasti ohje, että Whatsapp-ryhmät sai yksiköissä ottaa käyttöön. Sen käyttö oli kaikille perheille vapaaehtoista, esimerkiksi kuvien ja videoiden jakaminen näkyi kaikille ryhmään kuuluville.

Näyttääkö tällä hetkellä siltä, että syksyllä oltaisiin aloittamassa toiminta normaalisti? - Syksyn suunnitelmia tehdään niin, että palataan normaaliin arkeen syksyllä, päiväkodin johtajat suunnittelevat syksyä normaaliin tapaan. Tutustumiset uuteen päiväkotiin pidetään nyt perhekohtaisesti ja supistetummin kuin aikaisemmin.

Onko lapset palaamassa silloin kun maksuhyvitykset loppuvat 11.8. vai jo 3.8. kun toimintakausi alkaa? - Näitä aloituspäiviä tarkistetaan perheiltä parhaillaan. Elokuun alku ennen koulujen alkua on ollut aina päiväkodeissa hiljaisempaa, silloin kun on yleensä paljon perheitä vielä lomilla. Yksityisten varhaiskasvatuspalveluiden puolella näyttää siltä, että tänä kesällä on lapsia enemmän hoidossa kuin aikaisempina vuosina, osa vanhemmista on pitänyt lomia jo keväällä.

1. Aihe-ehdotuksia ensi toimintakaudelle:

* Varhaiskasvatuksen ja esiopetuksen järjestäminen poikkeusoloissa (ehdotettiin ensimmäiseksi aiheeksi syksyllä)
* Ympäristöohjelma
* Mediakasvatus
* Varhainen tuki, pienryhmätoiminta, kielellisten taitojen tuki ja S2-opetus